Opprettholder krav om stans av Buheii vindkraftverk

*Kommunestyret i Kvinesdal stoppet 22. juni 2022 sak om disponering av 11 millioner kroner fra Buheii Vindkraftverk etter henvendelse fra Motvind Norge. Motvind Norge mente kommunen sto i fare for å motta penger som kompensasjon fra et ulovlig utbygd og iverksatt vindkraftverk.*

**Alt i sin skjønneste orden**

Avisen Agder refererer 7. juni nyheten om at Kvinesdal kommune har innhentet råd fra Advokatkontoret Lund & Co. Advokatkontoret avviser at vindkraftverket er ulovlig utbygd. 30. juni fikk Motvind Norge svar fra kommunen. Brevet beretter at alt er i sin skjønneste orden og henviser til advokatkontoret.

**Som man spør, får man svar**

Det er en hake ved kommunens svar. Kommunen må ha unndratt opplysninger i sin bestilling av juridisk vurdering fra Advokatkontoret Lund & Co. «Som man spør får man svar» sier ordtaket. I denne saken mangler svar på den dokumentasjon partene la frem i november 2019. Det er liten hjelp i å kjøpe advokattjenester dersom avgjørende opplysninger er utelatt. Spørsmålet er om advokatkontoret ikke fikk opplysningene fra kommunen? Motvind Norge fikk 10.08 svar på innsynsforespørsel til kommunen om hva som var sendt advokaten. Svaret bekreftet vår mistanke. Kommunestyret bør derfor spørre sin kommunedirektør om hvorfor opplysningene ikke ble oversendt advokaten!

**Departementet har avklart spørsmålet**

I mellomtiden er spørsmålet om Buheii vindkraftanlegg er ulovlig, avklart. Kommunal- og distriktsminister Sigbjørn Gjelsvik(Sp) avklarer spørsmålet i sitt svar til stortingsrepresentant Bjørnar Moxnes (R) den 07.07.2022, dvs. samme dag som Avisen Agder skrev om saken men tydeligvis ikke fått med seg hva Gjelsvik svarte. Moxnes spør statsråd Gjelsvik om eiendomsendringer i strid med gjeldende plan krever dispensasjon. Gjelsvik svarer ikke uventet, i samsvar med plan- og bygningslovens § 20-2, sitat (Dokument nr. 15:2528 (2021-2022)): «Dersom det skal gjennomførast eigedomsendringar som er i strid med arealplan, vil det likevel vere naudsynt med ein særskild dispensasjon til eigedomsendringa, med mindre dispensasjonen til vindkraftanlegget omfattar begge delar.»

**Kvinesdal kommune sitt svar til Motvind Norge er i strid med loven**

Motvind Norge konstaterer at svaret fra Kvinesdal kommune ikke er i samsvar med plan- og bygningsloven. Svaret er også i strid med distrikts- og kommunalministerens redegjørelse. Hverken dispensasjonssøknad eller dispensasjon til vindkraftanlegget omfattet eiendomsendringene. Eiendomsendringer var nemlig benektet søknadspliktige av utbygger på tidspunktet for konsesjon, på tidspunkt for dispensasjon og fortsatt på tidspunktet for iverksetting av utbyggingen.

Det samme vil derfor gjelde konsesjonsbehandlingen. Konsesjonsbehandlingen kan ikke under noen omstendigheter ha omfattet eiendomsendring. Endringen var hverken omsøkt, varslet, saksbehandlet eller gitt, men ble som sagt benektet. I tillegg er ikke NVE bemyndiget til å treffe vedtak om eiendomsendringer eller til å innvilge dispensasjon til eiendomsendring som ledd i en konsesjonsbehandling etter energiloven. Den myndigheten er tillagt kommunen etter plan- og bygningsloven.

**Kommunestyret har krav på at saken er riktig opplyst**

Partene ber på denne bakgrunn i nytt brev om at administrasjonen i kommunen denne gang sørger for at saken blir riktig opplyst for kommunestyret. Ordfører uttrykte 22. juni ønske om å rydde av vegen mistanke om disponering av kompensasjon fra et ulovlig iverksatt tiltak. Dette ønsket fikk enstemmig tilslutning. Kommunestyrets ønske kan kun etterkommes om saken blir riktig opplyst når kommunestyre får saken opp igjen til behandling, varslet til den 7. september.

**Buheii vindkraftverk er ulovlig bygget og driftet**

Uten denne dispensasjonen og godkjenning av søknad om eiendomsendring, rammes hele vindkraftverket av lovens forbud mot iverksetting av tiltak. Det er da ingen andre utganger enn å konstatere ulovlig utbygging og drift av vindkraftverket.

**Kommunen har plikt til ulovlighetsoppfølgning**

Forvaltningen er underlagt lovens plikt til ulovlighetsoppfølgning. Alternativt bryter forvaltningsmyndighet den lov de er gitt i fullmakt å forvalte.

**Utbygger har inngitt uriktige opplysninger og brutt sin søknadsplikt**

Som om ikke dette skulle være nok har utbygger innrapportert uriktige opplysninger til både NVE og kommunen om rettighetsforholdene i Buheii. Både det tinglyste dokumentet som beviser at utbygger ikke har lovlig adgang til arealene og søknadsplikten, ble utbygger gjort kjent med før anleggsarbeid ble iverksatt. Utbygger unnlot imidlertid å respektere både rettigheter og søknadsplikt. Unnlot å rette uriktige opplysninger både til kommune, NVE, skjønnsrett og tingrett. Utbygger iverksatte tiltaket uten tillatelse og uten privatrettslig tilgang til arealet. Denne saken dreier seg derfor ikke om et lite tilbygg eller naust som er bygget uten tillatelse. Det er et naturområde på 6,7 km2 som er sprengt i stykker og forvandlet til et støyende industriområde med 19 bevegelige og 180 meter høye vindturbiner. Alt bygd uten gyldig tillatelse. I følge utbygger er det investert flere hundre millioner kroner i et ulovlig tiltak utbygger var gjort kjent med manglet tillatelser.

**Departementet takker Motvind Norge**

I svarbrev 4. mai takker kommunal- og distrikts- departementet Motvind Norge for bidraget til oppklaring av søknadsplikten. Departementet peker samtidig på muligheten for å omsøke tiltaket i etterkant dersom søknadsplikt er brutt. I Buheii saken er imidlertid lovliggjøring i etterkant krevende. Dette fordi rettighetene til arealene ikke er respektert av utbygger.

**Alle tillatelser til Buheii Vindkraft er ugyldige**

Alle tillatelser etter ulike lover bygger dermed på feil faktum om vesentlige forhold, er ugyldige og skal oppheves. Du kan jo selv tenke deg hvordan du hadde reagert om noen hadde tilegnet seg dine rettigheter mot din vilje og ulovlig, men benektet tyveriet. I dette tilfellet var dine rettigheter med overlegg pantsatt for svimlende 3,9 milliarder kroner i den hensikt å få tilgang til kapital. Deretter ble naturområdet sprengt i stykker og omvandlet til et støyende industrianlegg som plager deg natt og dag. Offentlig myndighet som skulle se til at du ikke led urett overså deg fullstendig, benektet søknadsplikt og dine rettigheter. Deretter brøt forvaltningen sin plikt til ulovlighetsoppfølgning. Naboen som hadde inngått frivillig avtale fikk økonomisk kompensasjon mens du som hadde dokumentert rettighetene og påvist søknadsplikten, ble fratatt dine rettigheter etter loven. NVE gav på toppen av det hele ekspropriasjonstillatelse basert på uriktige opplysninger. Likevel ble ekspropriasjonsskjønn avholdt!

**Buheii Vindkraft har ikke hatt lovlig tilgang til arealet**

Offentlig forvaltningsmyndighet har ikke kompetanse til å oppklare tvist om privatrettslige forhold. Utbygger som sitter med et omfattende lovbrudd må selvsagt svare ut lovbruddet og gjøre opp for den urett som er forvoldt. Når uretten er oppgjort kan jo utbygger forsøke å gjøre sine hoser grønne.

**Bakenforliggende eier dømt for skattesvindel**

Det spørs om ikke australske Macquarie Group innen den tid har fått nok av useriøse vindkraftprofitører. Etter at selskapet ble dømt i Tysklands største skattesvindelsak og nå har gått i kompaniskap med Agder Energi om havvind, liker selskapet neppe å bli avslørt som lovbryter - igjen. Buheii konsesjonen ble kjøpt som ferdig lovavklart. Det ulovlige naturinngrepet er utvilsomt å anse som grov kriminalitet. Motivet er økonomisk gevinst. «Finansielle instrumenter» kaller Macquarie Group pantet i sin reklame om kapitaltilgang til «Grønne investeringer».

**Handlingslammet og passiv forvaltning**

Hverken kommune eller NVE grep inn for å stanse ulovligheten til tross for dokumentasjon og skriftlige anmodninger fra partene. Søknadsplikten som nå er fastslått av departementet ble kontant avvist. Til slutt ble forholdet anmeldt. Men også anmeldelsen ble henlagt begrunnet med politiets ressurssituasjon.

To og ett halvt år tok det forvaltningen å besvare Motvind Norge sin påvisning av søknadsplikten. Det kan nå konstateres at et konsesjonsgitt vindkraftverk krever planavklaring og godkjent byggesøknad før spaden kan settes i jorda. I et åpent folkemøte 10. desember 2019 i Liknes sentrum ble gjeldende lov gjennomgått av rådgiver i Motvind Norge. Gjennomgangen omfattet nettopp dispensasjoner og søknadsplikten som nå er fastslått. Ordfører og flere kommunestyrerepresentanter deltok i møte og lovte å undersøke saken nærmere.

**Utbygger uten skrupler og moral**

Utbygger, ved advokatkontoret Thommessen, avviste søknadsplikten. Senere gjorde daværende seksjonssjef for vindkraftkonsesjoner i NVE, Arne Olsen det samme. Kommunen stolte mer på NVE enn på Motvind Norge. Ikke så underlig siden også Statsforvalteren viste til at det var uenighet om søknadsplikten, men ikke fant det nødvendig å undersøke spørsmålet eller å oppheve dispensasjonsstadfestelsen. Dette selv om denne søknaden også krever dispensasjon, som heller ikke var gitt. Det var med andre ord folkebevegelsen og partene selv og ikke forvaltningen som måtte bære byrden med å avklare søknadsplikten. Utbyggers advokat Thommessen gikk langt i sine beskyldninger mot Motvind Norge, bl.a. i Avisen Agder.

Nå har Kommunal- og distriktsdepartementet gitt Motvind Norge medhold. I mellomtiden er vindkraftverket bygd ut uten gyldig tillatelse og satt i ulovlig drift. Demonstrasjoner mot ulovligheten og anmeldelse av naturinngrepet mitt i hekke og yngletiden, fikk urettmessig ikke virkning. Ulovligheten fikk til og med politiets beskyttelse, ettersom lovbrudd ikke var konstatert. Politiet hadde jo ikke ressurser til å ta fatt i kriminaliteten.

**Hva akter kommunen å gjøre med 11 millioner fra et ulovlig anlegg?**

Derfor har Motvind Norge nå på ny bedt Kvinesdal kommune om en forklaring. Motvind Norge krever at kommunen iverksetter sin plikt til å stanse den ulovlige driften av vindkraftverket. Kommunen har ikke selv ressurser til å etterforske denne saken og er i tillegg så involvert gjennom bl.a. brudd på matrikkelloven og plan- og bygningsloven at dette vil være en sak for Økokrim. Vi ønsket å advare kommunen mot å disponere økonomisk kompensasjon på 11 millioner kroner fra et ulovlig iverksatt tiltak.

**Klønete av kommunen**

For å si det enkelt så var det klønete av kommunen å inngå en signert avtale med utbygger om økonomisk kompensasjon, før kommunen hadde utøvd sin planmyndighet i saksforholdet. I flg. plan- og bygningslovens § 17-4 siste setning, kan kommunen ikke inngå bindende utbyggingsavtale om et område før arealplanen for området er vedtatt. Det blir ikke bedre av at flere andre kommuner har gjort det samme. Når kommunen deretter unnlater å legge tinglyste rettigheter til grunn for sin saksbehandling, unnlater å etterleve lovens søknadsplikt, bryter matrikkellovens bestemmelser og matrikkelfører festerettigheter som åpner for at utbygger kan tinglyse og pantsette arealer og rettigheter for 3,9 milliarder norske kroner, så bør kommunal disponering av 11 millioner kroner fra utbygger, få bjellene til å ringe over hele Kvinesdal. Det er ikke Motvind Norge men loven som setter grensen for korrupsjon og det er kommunen som trenger innbyggernes tillit i sin forvaltningsutøvelse. I denne saken vil vi mene det foreligger både grunnlovsbrudd, menneskerettighetsbrudd og brudd på en rekke andre lovbestemmelser.

**Ulovlig vindkraft gir dyr strøm**

Vindkraft er en vesentlig årsak til den priskrisen vi nå erfarer på strøm. Prisen på strøm måtte nemlig økes for å oppnå bedriftsøkonomisk lønnsomhet, selv med omfattende økonomiske særfordeler til utbygger. Kostnader som er belastet norske strømkunder. Enda verre vil det bli når offentlig eide Agder Energi sammen med Macquarie Group, gjennom selskapet Vårgrønn, vil levere regningen for havvind til norske strømkunder.

Av: Eivind Mauland, rådgiver Motvind Norge